**ELŐTERJESZTÉS**

**Szombathely Megyei Jogú Város Közgyűlésének**

**2023. november 30-i ülésére**

**Javaslat egyes önkormányzati rendeletekkel kapcsolatos döntések meghozatalára**

A Vas Vármegyei Kormányhivatal a lakásrendeletekhez kapcsolódó célellenőrzést folytatott le Önkormányzatunknál. Az ellenőrzés során tett technikai javaslatokra figyelemmel kerültek felülvizsgálatra az alábbi rendeletek:

* Szombathely Megyei Jogú Város Önkormányzata Közgyűlésének 12/1994. (IV.7.) önkormányzati rendelete az Önkormányzat tulajdonában lévő lakások elidegenítésének szabályairól
* Szombathely Megyei Jogú Város Önkormányzata Közgyűlésének 17/2006. (V.25.) önkormányzati rendelete a helyiségbérlet szabályairól
* Szombathely Megyei Jogú Város Önkormányzata Közgyűlésének 26/1994. (VII.7.) önkormányzati rendelete az Önkormányzat tulajdonában lévő helyiségek elidegenítésének szabályairól
* Szombathely Megyei Jogú Város Önkormányzata Közgyűlésének 40/2014. (XII.23.) önkormányzati rendelete Szombathely Megyei Jogú Város Önkormányzata vagyonáról

A rendeletekbe a Kormányhivatal által kért technikai módosítások, valamint a felülvizsgálat során észlelt, a jogszabályoknak, illetve a kialakult gyakorlatnak való megfelelést biztosító módosítások kerültek be, amelyek többek között az alábbiak:

* a rendeletek bevezető rendelkezéseiben pontosításra kerültek a felhatalmazó, valamint a feladatkört meghatározó törvényi rendelkezések;
* a jogszabályszerkesztésről szóló 61/2009 (XII.14.) IRM rendelet (Jszr.) 5. § (1) bekezdése szerint történt meg a rendeletekben alkalmazott rövidítések bevezetése;
* a Jszr.-nek megfelelő módon kerültek megjelölésre a felsorolásokat tartalmazó rendelkezések;
* a lakások és helyiségek bérletére, valamint az elidegenítésükre vonatkozó egyes szabályokról szóló 1993. évi LXXVIII. törvény 62. § (3) bekezdése alapján meghatározásra kerültek a befolyt bevételek felhasználásának részletes szabályai;
* a Vagyonrendelet alapul vételével került felülvizsgálatra és harmonizálásra a másik három rendelet;
* a helyiségbérlet szabályairól szóló 17/2006. (V.25.) önkormányzati rendeletben az elavult szóhasználat (házkezelőség) helyett a „SZOVA NZrt.” rövid megjelölés került alkalmazásra.

A lakások és helyiségek bérletére, valamint az elidegenítésükre vonatkozó egyes szabályokról szóló 1993. évi LXXVIII. törvény 79. § (1) bekezdésének megfelelően Önkormányzatunk az előterjesztés kiküldésével egyidejűleg hirdetményt tesz közzé, amelyben kikéri a bérlők és a bérbeadók településen működő érdekképviseleti szervezetének véleményét a rendelettervezetről.

A jogalkotásról szóló 2010. évi CXXX. törvény (a továbbiakban: Jat.) 17. § (1) bekezdése alapján a jogszabály előkészítője – a jogszabály feltételezett hatásaihoz igazodó részletességű – előzetes hatásvizsgálat elvégzésével felméri a szabályozás várható következményeit. A Jat. 18. § (1) bekezdése alapján pedig a jogszabály tervezetéhez a jogszabály előkészítője indokolást csatol. Erre tekintettel az előterjesztés mellékletét képezi a rendeletek módosításának tervezete mellett a tervezethez fűzött előzetes hatásvizsgálat és indokolás.

Kérem a Tisztelt Közgyűlést, hogy az előterjesztést megtárgyalni és a rendeleteket módosítani szíveskedjék.

**Szombathely, 2023. november 23.**

**(: Dr. Nemény András :)**